钦定古今图书集成/理学汇编/学行典/第084卷 > 朱子大全集 > 《答郭希吕》
## 钦定古今图书集成/理学汇编/学行典/第084卷 > 朱子大全集 > 《答郭希吕》

来喻缕缕，似未悉前后鄙意者，盖人心有全体运用，
故学问有全体工夫。所谓孝弟，乃全体中之一事，但
比他事为至大而最急耳。固不可谓学者止此一事
便了，而其馀事可一切弃置而不问也。故圣贤教人，
必以穷理为先，而力行以终之，盖有以明乎此心之
全体，则孝弟固在其中，而他事不在其外。孝弟固不
“容于不勉，而他事之缓急本末亦莫不有自然之序。
苟不明此，则为孝弟者未免出于有意，且又未必能
尽其理，而为众事之本根也。”今以《六经》《大学》《论语》《中
庸》《孟子》诸书考之，可见矣。希吕自谓多病，故不能精
思博学，而姑用力于其所及，则固已为自弃，而犹可
诿曰近本。若遂以为孝弟之外更无“学问，则其缪见
甚矣。且诚多病而不能精思博学矣，则又曷为而苦
心竭力，以从事于科举之文耶？此之不为而彼之久
为，虽曰不厚于利而薄于义，吾不信也。”希吕其更思
之，书院规模，且随事随力为之，却就事实上考察整
理，方见次第，不须如此预先安排记文扁榜，尤是外
事。但此等意思，即见浮浅外驰之验。若于学问全体
上切己处用得工夫，即气象自当深厚宏阔矣。《太极》
《西铭》《通书》各注一本，试熟读而思之，亦求理之一端
也。大抵学者不可有放过底事，久之不已，虽无紧要
工夫，亦有得力处也。

又

示喻所以居家事长之意，甚善甚善！此事他人无致
力处，正唯自勉而已。但谓学问犬端，不敢躐等言之，
则鄙意有所未晓者。夫学问岂以他求，不过欲明此
理而力行之耳。但其工夫所施有序，而莫不以爱亲敬长为先，非谓学问自是一事，可以置之度外，而姑
从事于孝友之实也。故熹窃愿昆仲相与深察此意，
而讲于所谓学问之大端者，以求孝弟之实，则闺门
之内，伦理益正，恩义益笃，将有不期然而然者矣。若
以学问为一大事，不可几及，而汲汲然徒敝精神于
科举文字之闲，乃欲别求一术，以为家庭雍睦悠久
之计，窃恐天理不明，人欲横生，末流之弊，将有不可
胜防者。不审贤者以为何如？